REGTERS PERSOONLIK AANGEVAL
In die aanloop tot die komende strafregtelike vervolging van 'n paar prominente politici en amptenare het die ou KGB-strategieë van kompromat en dezinformatsiya nou voluit deel van ons politieke kultuur geword, skryf MAX DU PREEZ.
KOMPROMAT is kort vir “kompromiterende materiaal” wat oor opponente voorberei en versprei word om hulle te diskrediteer. Dezinformatsiya is waninligting, dossiere of materiaal met brokkies waarheid wat 'n valse narratief oor 'n saak of 'n groep versprei.
Tydens die Koue Oorlog het die KGB spesiale afdelings gehad wat dié bedrywighede bestuur het. Die CIA en MI5 het self ook soms van die tegnieke gebruik gemaak. Dit was voor sosiale media 'n werklikheid geword het.
Facebook en Twitter is amper ontwerp om kompromat en dezinformatsiya te fasiliteer. Die wigte en teenwigte van hoofstroommedia is afwesig en plegers van dié praktyke kan anoniem bly en die gevolge van die valshede ontvlug. Die Kremlin is wéér die spesialiste daarvan en gebruik dit om in ander lande se politieke prosesse in te meng...